Frederik av Slesvig-Holsten-Sønderborg-Nordborg

Frederik av Slesvig-Holsten-Sønderborg-Nordborg (tysk: Friedrich) født 26. november 1581, død 22. juli 1658) var en av de mange avdelte sønderborgske hertuger. Han var hertug av Slesvig-Holsten-Sønderborg-Nordborg fra 1624 til 1658.

Biografi 
Frederik var sønn av hertug Hans den yngre av Sønderborg og Elisabeth av Braunschweig-Grubenhagen, og oppkalt etter sin fetter Frederik II. Frem til 1597 ble han oppdratt ved det danske hoffet sammen med sine fettere. I 1603 var det på tale at han skulle giftes med en datter av den russiske tsaren, men til farens ergrelse ville han ikke vite av det. I 1615 fikk Christian IV overtalt ham til å gå inn i krigsvesenet, noe faren betalte utgiftene for. Ikke lenge etter stakk han dog av og søkte tilflukt hos søsteren Maria i hennes kloster i Itzehoe.

Forholdet til faren var ikke det beste; mens hans 5 brødre hver fikk et fyrstedømme, ble Frederik avspist med et årlig deputat på 5000 riksdaler. Imidlertid var det bestemt, at han skulle arve den av brødrene som først kom til å dø uten livsarvinger. Det oppnådde han den 21. februar 1624 ved broren Hans Adolfs død, hvor han overtok Nordborg med Nørre Herred på Als og Ballegård i Sundeved. Rumohrsgaard måtte han dog avstå til broren Alexander. I 1633 arvet han etter broren Christian på Ærø gården Gråsten, som han kort etter solgte til broren Philip. Til tross for salget kunne det lille fyrstedømmet ikke bære utgiftene til hoffholdet,  og det ble snart opparbeidet gjeld som hensto ubetalt. Få år etter var en konkurs uunngåelig, og i 1669 inndro kongen lenet.

Frederik døde den 22. juli 1658 i Nordborg, og ble bisatt i Egen kirke. I 1808 ble hans kiste overført til Nordborg kirke.  Nordborg kirkebok vitner om mange heksebrenninger i hans tid.

Ekteskap 
Frederik var gift to ganger: Første gang den 1. august 1627 med Juliane av Sachsen-Lauenborg (d.1630). De fikk sønnen Hans Bugislav (1629–1679). Annen gang den 5. februar 1632 i Nordborg med Eleonora av Anhalt-Zerbst (d. 1681) som overlevde ektefellen og beholdt Østerholm som enkesete. De fikk sammen 5 barn.

Referanser 

Hertuger av Slesvig
Hertuger av Slesvig-Holsten-Sønderborg-Nordborg
Personer fra Nordborg
Fødsler i 1581
Dødsfall i 1658